# Mary Somerville

Mary Somerville (Jedburgh, 26 de desembre de 1780 - Nàpols, 28 de novembre de 1872) va ser una matemàtica i astrònoma escocesa. Va ser la primera dona membre de la Royal Astronomical Society, al mateix temps que Caroline Herschel.

## Biografia

Era filla del vicealmirall irlandès sir William George Fairfax. Va néixer a la rectoria de Jedburgh, a la frontera escocesa, que era la casa de la seva tia, esposa del Dr. Thomas Somerville (1741–1830), autor de My Own Life and Times. La seva infantesa, la passà a Burntisland, Fife. El seu pare va decidir enviar-la a l'escola a Musselburgh.
A continuació estudià informalment geografia i astronomia. També estudià art amb Alexander Nasmyth a Edinburgh. Va tenir el sobrenom de "the Rose of Jedburgh".
L'any 1804 es casà amb el seu cosí llunyà, cònsol rus a Londres, el capità Samuel Greig, fill de l'almirall Samuel Greig. Van tenir dos fills, un d'ells, Woronzow Greig, va ser un científic. Greig no creia en la capacitat de les dones per a la ciència; a la seva mort, el 1807, Mary retornà a Escòcia amb una situació econòmica que li permeté continuar els seus estudis.
El 1812 es va casar amb un altre cosí, el Dr. William Somerville (1771–1860), inspector de l'Army Medical Board, que l'encoratjà a estudiar física. Van tenir quatre fills i, tot i això, es va continuar movent, amb el seu marit, en cercles científics. Laplace li va dir: "Només hi ha hagut tres dones que m'hagin entès. Aquestes són vostè mateixa, Mrs. Somerville, Caroline Herschel i una Mrs. Greig de la qual no sé res" (és a dir, que Somerville era la primera i la tercera d'aquestes tres).
El 1838 ella i el seu marit es van mudar a Itàlia, on va passar gran part de la resta de la seva vida, i on morí.
El 1868 va ser la primera a signar la petició, que no tindria èxit, de John Stuart Mill pel dret a vot de les dones.
Els escrits de Somerville van influir en James Clerk Maxwell i en John Couch Adams. El seu supòsit sobre un planeta hipotètic que pertorbava Urà, en la seva 6a edició d'On the Connexion of the Physical Sciences (1842), va portar Adams a cercar i descobrir el planeta Neptú. Aquest llibre fou un dels més exitosos llibres de ciència del segle xix i fou traduït a diverses llengües. El terme "scientist" ('científic, persona que es dedica a la ciència') va ser encunyat per William Whewell en una ressenya de 1834 d'On the Connexion of the Sciences.

### Commemoració

El Somerville College, Oxford, rep el nom per Mary Somerville, com Somerville House, Burntisland, on va viure durant un temps i Somerville House, un institut femení a Brisbane, Austràlia.
* Somerville Island (74°44'N, 96°10'W), una petita illa del Barrow Strait, Nunavut, a la qual va donar nom sir William Edward Parry el 1819 durant la seva primera expedició àrtica.
* 5771 Somerville (1987 ST1) és un cinturó d'asteroides (llista d'asteroides 5001-6000) descobert el 21 de setembre de 1987 per E. Bowell al Lowell Observatory Flagstaff, Arizona.
* Cràter Somerville de la Lluna.

## Bibliografia

* 1825 "The Magnetic Properties of the Violet Rays of the Solar Spectrum"
* 1830 "The Mechanisms of the Heavens"
* 1832 "A Preliminary Dissertation on the Mechanisms of the Heavens"
* 1834 "On the Connection of the Physical Sciences"
* 1848 "Physical Geography"
* 1869 "Molecular and Microscopic Science"

## Notes

* ↑ «Mary Somerville» (en anglès). Encyclopaedia Britannica. [Consulta: 6 octubre 2022].
* 1 2 Mary T Brück «Mary Somerville, mathematician and astronomer of underused talents». Journal of the British Astronomical Association, 206, 4, pàg. 201.
* 1 2 Somerville, Mary Fairfax Greig. 11 & 12. Nova York: Charles Scribner's Sons, p. 521.
* ↑ Somerville, Mary Fairfax Greig. 11 & 12. Nova York: Charles Scribner's Sons, p. 522.
* ↑ Appleby, J. H. «Woronzow Greig (1805–1865), F.R.S., and his scientific interests». Notes and Records of the Royal Society, 53, 1, 1999, pàg. 95–106. Arxivat de l'original el 4 de setembre 2020. DOI: 10.1098/rsnr.1999.0065 [Consulta: 19 agost 2007]. Arxivat 4 de setembre 2020 a Wayback Machine.
* ↑ «Somerville House». Arxivat de l'original el 2010-11-09. [Consulta: 21 desembre 2014].

## Referències

* Somerville, Martha. Personal Recollections, From Early Life to Old Age, of Mary Somerville. Boston: Roberts Brothers, 1874. (written by her daughter) Reprinted by AMS Press (January 1996), ISBN 0-404-56837-8 Fully accessible from Google Books project.
* Neeley, Kathryn A. Mary Somerville: Science, Illumination, and the Female Mind, Cambridge & New York: Cambridge University Press, 2001.
* Fara, Patricia «Mary Somerville: a scientist and her ship». Endeavour [England], 32, 3, 01-09-2008, pàg. 83–5. DOI: 10.1016/j.endeavour.2008.05.003. PMID: 18597849.

## Enllaços externs

* "Mary Fairfax Somerville", Biographies of Women Mathematicians, Agnes Scott College.
* O'Connor, John J.; Robertson, Edmund F. «Mary Somerville» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Personal Recollections, from Early Life to Old Age, of Mary Somerville, her autobiography, at Project Gutenberg.